Diari Oficial de la Generalitat Valenciana


Sumari del DOGV 6033, del 11-06-2009 (2009/6708)

RESOLUCIÓ de 8 de juny de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre el Ministeri de Medi Ambient, i Medi Rural i Marí, i la Generalitat, a través de la Conselleria d'Agricultura, Pesca i Alimentació, en matèria d'estadística.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6033

Data del DOGV
:   11-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6708


Data del document
:   08-06-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * administració central
    * estadística agrària
    * estadística

RESOLUCIÓ de 8 de juny de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre el Ministeri de Medi Ambient, i Medi Rural i Marí, i la Generalitat, a través de la Conselleria d'Agricultura, Pesca i Alimentació, en matèria d'estadística. [2009/6708]  
El Ministeri de Medi Ambient, i Medi Rural i Marí, i la Generalitat, a través de la Conselleria d'Agricultura, Pesca i Alimentació han subscrit, després de la tramitació prèvia reglamentària, el 19 de maig de 2009, el conveni marc de col·laboració en matèria d'estadística.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0614/2009, i que figura com a annex d'esta resolució.  
Valencia, 8 de juny de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre el Ministeri de Medi Ambient, i Medi Rural i Marí i la Generalitat, a través de la Conselleria d'Agricultura, Pesca i Alimentació, en matèria d'estadística  
Madrid, 19 de maig de 2009  
Reunits  
D'una part, Santiago Menéndez de Luarca, subsecretari de Medi Ambient, i Medi Rural i Marí, en virtut del Reial Decret 490/2008, de 14 d'abril, pel qual es disposa el seu nomenament, en nom i representació del departament esmentat, d'acord amb les atribucions delegades en l'Orde ARM/1555/2008, de 30 de maig (Boletín Oficial del Estado de 4 de juny), de delegació d'atribucions en el Ministeri de Medi Ambient i Medi Rural i Marí.  
D'una altra part, Maritina Hernández Miñana, consellera d'Agricultura, Pesca i Alimentació de la Generalitat, en virtut del Decret 8/2007, de 28 de juny, pel qual es disposa el seu nomenament, i fent ús de les atribucions que li han sigut conferides per mitjà d'acord del Consell amb data 27 de febrer de 2009.  
Les parts es reconeixen prou capacitat jurídica per a subscriure este conveni de col·laboració i, a este efecte,  
Exposen  
Primer. Que el Ministeri de Medi Ambient, i Medi Rural i Marí actua d'acord amb el que s'establix l'article 149.1.31ª de la Constitució Espanyola, que reserva de forma exclusiva a l'Estat la competència en matèria d'estadística per a fins estatals.  
D'altra banda, la Comunitat Valenciana ha assumit la competència exclusiva sobre les estadístiques per a fins de la comunitat autònoma, de conformitat amb el que es preveu en l'article 49.1.32 del seu Estatut d'Autonomia (en la redacció feta en la Llei Orgànica 1/2006, d'11 d'abril).  
Segon. Que cal, de conformitat amb el que es preveu en la Llei 12/1989, de 9 de maig, de la Funció Estadística Pública, establir connexions entre els servicis estatals i autonòmics i idear les tècniques que compatibilitzen i facen possible el màxim aprofitament de les operacions estadístiques en matèria d'agricultura, ramaderia, pesca i alimentació, acordades per les dos instàncies.  
Que el Pla Estadístic Nacional 2009-2012, aprovat per mitjà del Reial Decret 1663/2008, de 17 d'octubre, és el principal instrument ordenador de l'activitat estadística de l'administració de l'Estat.  
Tercer. Que les parts consideren convenient l'harmonització i la comparabilitat de les estadístiques elaborades en virtut de les seues competències, com també l'establiment d'una única font de recollida d'informació que evite duplicitats, divergències i molèsties a l'informador i minimitze el cost que suposa l'execució del programa estadístic.  
Quart. Que, a més dels interessos nacionals, cal complir els compromisos adquirits per l'Estat en matèria d'estadística pròpia del departament, a través dels corresponents reglaments, directives i disposicions de la Unió Europea, tenint en compte la importància que posseïxen en la presa de decisions i en el seguiment de les polítiques adoptades.  
Per tot això, les parts decidixen subscriure este conveni marc de col·laboració, d'acord amb les següents   
Clàusules  
Primera. Objecte  
L'objecte d'este conveni marc és actualitzar l'àmbit de col·laboració potenciant-lo i propiciant l'eficiència de les administracions públiques firmants en matèria d'estadística pròpia del departament, a fi de conéixer la situació estructural i l'evolució conjuntural, d'interés per al conjunt dels agents polítics, socials, econòmics i científics relacionats amb les matèries d'agricultura, ramaderia, pesca i alimentació.  
Segona. Actuacions  
1. En la informació i l'estadística per a fins estatals, corresponen al Ministeri de Medi Ambient, i Medi Rural i Marí les actuacions següents:  
- Planificar les operacions estadístiques dels plans sectorials i les que s'assignen al departament en el Pla Estadístic Nacional.  
- Establir les metodologies i els calendaris de les operacions estadístiques que haja de realitzar la Comunitat Valenciana en el marc d'este conveni.  
- Realitzar els controls tècnics necessaris per a garantir l'homogeneïtat estatal de les operacions estadístiques.  
- Enviar a la Comunitat Valenciana els textos dels convenis específics, esmentats en la clàusula tercera, a fi de la tramitació posterior.  
- Fixar en els convenis específics la contribució financera que aportarà a la Comunitat Valenciana, d'acord amb els criteris de valoració establits per a cada una de les operacions estadístiques.  
2. En la informació i les estadístiques per a fins estatals, corresponen a la Comunitat Valenciana les actuacions següents:  
- Dur a terme les fases de les operacions estadístiques que s'acorden en els convenis específics que se subscriguen de conformitat amb el que es preveu en la clàusula tercera, per a l'execució sectorial del Programa Anual d'Estadística.  
- Enviar les dades obtingudes, com també la informació complementària de les operacions estadístiques establides en els convenis específics, segons els calendaris previstos.  
- Gestionar, si és el cas, el pressupost assignat pel Ministeri de Medi Ambient, i Medi Rural i Marí per a la recollida de la informació estadística.  
3. Amb independència de tot això, per iniciativa del Ministeri de Medi Ambient, i Medi Rural i Marí i en col·laboració amb una representació de les comunitats autònomes, es desenvoluparan, de manera coordinada i per mitjà de la creació dels grups de treball que es consideren oportuns, les funcions següents:  
- L'elaboració dels plans d'estadística del Ministeri de Medi Ambient, i Medi Rural i Marí.  
- La revisió metodològica de les operacions estadístiques actualment existents.  
- La metodologia de les noves operacions que calga iniciar.  
4. Cada administració posarà a disposició de l'altra la documentació i les aplicacions específiques que es troben en poder seu i que siguen necessàries per al desenvolupament dels treballs en matèria d'estadística i informació subjectes als convenis específics que se subscriguen.  
5. En les publicacions que realitze el Ministeri de Medi Ambient, i Medi Rural i Marí en l'àmbit d'aplicació d'este conveni, es farà constar la col·laboració de la Comunitat Valenciana. Igualment, en les publicacions que realitze la Comunitat Valenciana en l'àmbit d'aplicació d'este conveni, es farà constar la col·laboració i el finançament del Ministeri de Medi Ambient, i Medi Rural i Marí.  
Tercera. Convenis específics  
Les actuacions detallades en la clàusula segona, com també qualssevol altres que les parts decidisquen implementar en el futur, es concretaran per mitjà de la subscripció dels convenis específics corresponents, que determinaran les accions que constituïxen el seu objecte, els compromisos que assumixen les parts i el seu finançament.  
Quarta. Secret estadístic  
Tota la informació recollida per les dos administracions com a conseqüència del procés estadístic estarà sotmesa al secret estadístic en els termes establits en la normativa vigent.  
Cinquena. Cost addicional  
Quan del procés de col·laboració entre l'administració de l'Estat i la comunitat autònoma derive una ampliació onerosa provocada per l'adequació de les estadístiques estatals als seus propis fins, la comunitat autònoma aportarà els mitjans necessaris per a cobrir el cost addicional que esta ampliació implique.  
Sisena. Duració  
Este conveni marc entrarà en vigor el dia de la seua firma i mantindrà la vigència fins al 31 de desembre de 2012. A este efecte, es considerarà caducat el conveni marc de col·laboració subscrit el 23 de desembre de 2004.  
Este conveni podrà prorrogar-se per mitjà d'acord exprés de les parts, sempre que es formalitze amb anterioritat a la data de venciment.  
Setena. Resolució  
Este conveni marc podrà ser rescindit d'acord mutu entre les parts, o per mitjà d'acord motivat d'una de les parts, que haurà de comunicar-se per escrit a l'altra part almenys amb tres mesos d'antelació.  
Huitena. Jurisdicció  
Este conveni té naturalesa administrativa, segons les disposicions de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es troba exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut del que s'establix en l'article 4.1c de la norma mencionada.  
Les controvèrsies que puguen plantejar-se sobre la interpretació i l'execució d'este conveni hauran de ser resoltes per la jurisdicció contenciosa administrativa, d'acord amb la Llei 29/1998, de 13 de juliol, reguladora d'este orde jurisdiccional.  
I, en prova de conformitat, i per a la deguda constància, es firma este conveni marc de col·laboració en tres exemplars, i en tots els fulls, al lloc i en la data indicats en l'encapçalament.  
El subsecretari de Medi Ambient, i Medi Rural i Marí: Santiago Menéndez de Luarca.  
La consellera d'Agricultura, Pesca i Alimentació: Maritina Hernández Miñana.